Nog petrolbomme op Wits-kampus gevind | Maroela Media
Die drie petrolbomme wat op 24 September 2016 op Wits se Braamfontein-kampus gevind is. Foto: @wits_news, Twitter
Volgens 'n student is 'n rugsak met drie bierbottels met petrol daarin by die ingang in Raikes-weg op die Wes-kampus gevind. Polisiebeamptes was op die toneel met snuffelhonde. 'n Polisiewoordvoerder kon nie onmiddellik vir kommentaar bereik word nie.
Gerugte doen ook die ronde dat daar mislukte pogings was om geboue op die kampus aan die brand te steek en dat verskeie badkamers met opset oorstroom is. Dinsdag moes studente die kampus verlaat nadat bewerings aan die lig gekom het dat 'n bom op die kampus gevind is. Daar is later bevestig dat die "bom" slegs 'n klapper was.
Op 24 September is daar ook drie petrolbomme op die Wits-kampus gevind. Betogende studente probeer weke lank al om die universiteit te dwing om te sluit totdat daar gehoor gegee word aan hul eis vir gratis tersiêre onderrig. Lesings het egter voortgegaan te midde van 'n swaar teenwoordigheid van polisiebeamptes en private veiligheidswagte.